ΓΡΑΠΤΗ ΕΡΩΤΗΣΗ P-1680/97 υποβολή: Johannes Blokland (I-EDN) προς την Επιτροπή (7 Μαΐου 1997)

Θέμα: Μετατροπή της οδηγίας για τις συσκευασίες σε εθνική νομοθεσία

Σύμφωνα με το άρθρο 22 παρ. 1 της Οδηγίας για τις συσκευασίες 94/62/ΕΚ ((ΕΕ L 365 της 31.12.1994, σελ. 10. )) τα κράτη μέλη πρέπει έως τις 30 Ιουνίου 1996 να έχουν ενσωματώσει την ως άνω οδηγία στις εθνικές τους διατάξεις.

1. Πόσα κράτη μέλη έχουν εν τω μεταξύ εκπληρώσει την υποχρέωση αυτή, και πόσα ακόμα όχι;

2. Ποιούς λόγους προβάλλουν τα κράτη που δεν έχουν εκπληρώσει εγκαίρως τις υποχρεώσεις;

3. Ποιά δράση αναλαμβάνει η Επιτροπή για να υποκινήσει τα κράτη μέλη που δεν έχουν ολοκληρώσει ακόμα την μετατροπή της οδηγίας, να τηρήσουν τις υποχρεώσεις τους;

Απάντηση της κας Bjerregaard εξ ονόματος της Επιτροπής (13 Ιουνίου 1997)

1. Στο άρθρο 22 παράγραφος 1 της οδηγίας 94/62/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 1994, για τις συσκευασίες και τα απορρίμματα συσκευασίας, προβλέπεται ότι τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την οδηγία πριν από τις 30 Ιουνίου 1996 και ότι πληροφορούν αμέσως την Επιτροπή σχετικά.

Επισημαίνεται επίσης ότι το άρθρο 16 της οδηγίας επιβάλλει στα κράτη μέλη, υπό την επιφύλαξη της οδηγίας 83/189/ΕΟΚ σχετικά με διαδικασία πληροφόρησης στον τομέα των τεχνικών προτύπων και προδιαγραφών ((ΕΕ L 109 της 26.4.1983 )), να κοινοποιούν στην Επιτροπή τα σχέδια των μέτρων που προτίθενται να θεσπίσουν στο πλαίσιο της οδηγίας, εξαιρουμένων των μέτρων φορολογικού χαρακτήρα αλλά συμπεριλαμβανομένων των τεχνικών προδιαγραφών, οι οποίες συνδέονται με φορολογικά μέτρα που ενθαρρύνουν την τήρηση αυτών των τεχνικών προδιαγραφών, προκειμένου η Επιτροπή να είναι σε θέση να τα εξετάσει υπό το φως των υφιστάμενων διατάξεων, ακολουθώντας σε κάθε περίπτωση τη διαδικασία που προβλέπεται στην οδηγία 83/189/ΕΟΚ.

Βάσει της διαδικασίας αυτής, τα κράτη μέλη οφείλουν να αναβάλλουν την έγκριση των σχεδίων μέτρων που κοινοποιούν για τρεις μήνες (περίοδος καθήλωσης), στο διάστημα των οποίων η Επιτροπή και τα υπόλοιπα κράτη μέλη δύνανται να διατυπώσουν τις παρατηρήσεις τους σχετικά με τα εν λόγω σχέδια και, κατά περίπτωση, να υποχρεώσουν το κράτος μέλος που έχει προβεί στην κοινοποίηση να αναβάλει για τρεις ακόμη μήνες την έγκριση των σχεδίων αυτών, εκφέροντας εμπεριστατωμένη γνώμη.

Αμέσως μόλις εγκρίνουν τα σχέδια που έχουν προηγουμένως κοινοποιήσει, τα κράτη μέλη οφείλουν να ανακοινώνουν στην Επιτροπή τα οριστικά κείμενα. Είναι προφανές ότι η έγκριση αυτή δεν μπορεί να είναι προγενέστερη της λήξης της περιόδου καθήλωσης.

Ο συνδυασμός των άρθρων 16 και 22 της οδηγίας έχει επομένως ως αποτέλεσμα κάθε μέτρο που αποσκοπεί στην εφαρμογή της να πρέπει προηγουμένως να κοινοποιηθεί στην Επιτροπή ως σχέδιο, ενώ τα οριστικά κείμενα που έχουν εγκριθεί ανακοινώνονται μόνον μετά την ολοκλήρωση της διαδικασίας κοινοποίησης. Εξυπακούεται, ωστόσο, ότι τα κείμενα των εθνικών διατάξεων που είχαν θεσπιστεί πριν από την έναρξη της ισχύος της οδηγίας και εξασφαλίζουν την εφαρμογή της δεν υπόκεινται στην υποχρέωση προηγούμενης γνωστοποίησης.

Μέχρι σήμερα (7 Μαΐου 1997), το Βέλγιο, η Δανία, η Γερμανία, η Ελλάδα, η Ισπανία, η Γαλλία, η Ιρλανδία, η Ιταλία, το Λουξεμβούργο, οι Κάτω Χώρες, η Αυστρία, η Πορτογαλία, η Φινλανδία, η Σουηδία και το Ηνωμένο Βασίλειο έχουν κοινοποιήσει στην Επιτροπή σχέδια μέτρων για την πλήρη ή μερική εφαρμογή της οδηγίας 94/62/ΕΚ. Τα σχέδια αυτά εξετάστηκαν ή εξετάζονται σήμερα με τη διαδικασία που προβλέπεται στην οδηγία 83/189/ΕΟΚ. Η Δανία, η Γερμανία, η Γαλλία και η Αυστρία κοινοποίησαν επίσης μέτρα που είχαν θεσπίσει πριν από την έναρξη της ισχύος της οδηγίας 94/62/ΕΚ. Δεν έχουν ακόμη ανακοινωθεί στην Επιτροπή τα οριστικά κείμενα όλων των μέτρων που εγκρίθηκαν τελικά από τις αρμόδιες εθνικές αρχές μετά την ολοκλήρωση της διαδικασίας κοινοποίησης.

2. Απ'όσα γνωρίζει η Επιτροπή, τα κράτη μέλη δεν επικαλέστηκαν συγκεκριμένους λόγους.

3. Η Επιτροπή μεριμνά ώστε τα δεκαπέντε κράτη μέλη να εκπληρώσουν το συντομότερο δυνατόν τις υποχρεώσεις που υπέχουν δυνάμει της οδηγίας. Για το σκοπό αυτό, δεν θα διστάσει, εάν παραστεί ανάγκη, να κινήσει τη διαδικασία επί παραβάσει που προβλέπεται στο άρθρο 169 της συνθήκης ΕΚ.